**1. Avtale**

Disse standardvilkår (”Vilkårene”) regulerer avtale om kjøp av Varer og/eller Tjenester (”Avtalen”). De samme definisjoner gjelder i Vilkårene som i Avtalen.

Eventuelle avvikende kontrakts-/leveringsvilkår er uten virkning for leveransen med mindre Kunden skriftlig har akseptert disse.

Kjøpsloven av 13. mai 1988 nr. 27 gjelder med de endringer og presiseringer som fremgår av Avtalen og Vilkårene.

**2. Samarbeid og prioritet**

Partene skal i forbindelse med levering av Tjenesten/Varene fortløpende samarbeide og søke gjensidig gode og kostnadsbesparende løsninger. Leverandøren har i den forbindelse rett og plikt til å foreslå eventuelle endringer i foretatt bestilling, dersom Leverandøren antar at en slik endring vil være til fordel for Kunden.

Leverandøren forplikter seg gjennom Avtalen til å behandle Kunden som en prioritert kunde samt til enhver tid sørge for at Kunden oppnår de beste betingelser fra Leverandøren.

**3. Levering og bestilling**

All leveranser av Varer skjer, om annet ikke er skriftlig avtalt, i henhold til INCOTERMS 2020 ”DDP”, og er ferdig losset av Leverandøren på det sted Kunden fortløpende angir. Dersom Leverandøren også skal utføre montering, funksjonstesting eller besørge tredjeparts verifisering skal dette angis i Avtalen. Levering anses i så fall ikke skjedd før montasje, og eventuelle funksjonsprøver/verifisering, er foretatt – og skriftlig bekreftet utført i protokoll oversendt Kunden umiddelbart etter at ferdigstillelse har funnet sted.

Levering av Tjeneste/Varer basert på en bestilling utgjør en selvstendig levering (”Levering”) etter Avtalen. Leverandøren plikter å gjennomføre enhver Levering i henhold til oversendt bestilling, forutsatt at bestillingen ligger innenfor de ytelser Leverandøren er forpliktet til etter Avtalen.

Enhver Levering skal ha følgeseddel.

Levering har funnet sted når Varene er losset på anvist sted og følgeseddel (pakkseddel) er kvittert av bemyndiget person hos Kunden.

Varene skal være emballert slik at de ikke påføres skade under transport, lossing og lagring.

Eventuell Levering uten skriftlig bestilling fra Kunden vil ikke bli godtgjort.

**4. Tjenesten/Varenes kvalitet og godkjenninger**

Leverandør garanterer at Tjenesten/Varene er fagmessig utført, dokumentert og/eller kontrollert av autorisert personell der dette kreves.

Alle Tjenester/Varer skal leveres med alminnelig god kvalitet, som oppfyller gjeldende Norsk Standard eller annen relevant kvalitetsstandard på leveringstidspunktet. Tjenesten/Varene skal være egnet for det formål de er tiltenkt, herunder for det formål Leverandøren var eller burde være kjent med at Kunden skulle benytte Tjenesten/Varene til.

Stiller Kunden kvalitetskrav til Tjenesten/Varene ut over det sedvanlige, og utover hva som fremgår skriftlig, må spesifikasjonene meddeles Leverandøren i bestillingen.

Leverandøren er ansvarlig for at hans personell har og kan dokumentere de offentlige godkjenninger, fagbrev, maskinførerbevis, kurs og sertifikat som er nødvendig for å utføre arbeid under Avtalen.

Kunden vil utføre mottakskontroll av Varene for å avdekke eventuell uoverensstemmelse mellom ankomne Varer og følgeseddel, samt registrere eventuelle synlige skader eller mangler. Dette medfører ikke at Kunden mister sin rett til å gjøre eventuelle mangler eller feil gjeldende.

**5. Regulering av priser**

Dersom annet ikke er avtalt er Leverandørens priser faste i avtaleperioden. Prisene skal altså ikke reguleres for lønns- og prisstigning.

**6. Betalingsbetingelser**

For levering av Varer/Tjenester i henhold til Avtalen godtgjøres Leverandøren i henhold til priser og rabatter angitt i Avtalen.

Leverandøren fakturerer Kunden etterskuddsvis, basert på faktisk gjennomførte Leveringer. Faktura forfaller med fri måned + 60 dager etter at korrekt faktura er mottatt av Kunden. Betaling av faktura innebærer ikke aksept av fakturaunderlag.

Faktura skal være merket med Kundens referanse og bestillers navn. Dokumentasjon som grunnlag for faktura skal vedlegges.

Mangler noen av opplysningene beskrevet i Avtalen, har Kunden rett til å returnere fakturaen uten at forsinkelsen skal medføre rentebelastninger.

Dersom det reklameres på en faktura skal hele fakturabeløpet krediteres og det ikke-omtvistede beløpet faktureres på nytt.

Leverandør som overdrar innkreving til tredjemann står fortsatt ansvarlig overfor Kunden ved eventuelle reklamasjoner eller regresskrav. Kunden har rett til å motregne uavhengig av om kravet er overdratt til tredjeperson.

**7. Mislighold**

**7.1 Leverandørens mislighold**

7.1.1 Forsinket leveranse

Det foreligger forsinkelse dersom levering ikke gjennomføres innenfor de tidsfrister som gjelder for den enkelte bestilling.

Finner Leverandøren at han ikke kan overholde avtalt leveringstidspunkt, skal Kunden straks varsles. Leverandøren skal underrette Kunden om når levering kan gjennomføres. Dersom slik meddelelse gis muntlig, skal den bekreftes skriftlig uten ugrunnet opphold. Får Kunden ikke en slik melding etter at Leverandøren fikk eller burde ha fått kjennskap til hindringen, kan Kunden kreve erstattet de tap som kunne ha vært unngått om meldingen hadde kommet til riktig tidspunkt.

Ved forsinket levering som ikke skyldes Kunden eller som ikke kan henføres under force majeure, kan Kunden gi Leverandøren en siste rimelig frist for levering. Hvis Leverandøren fortsatt ikke har levert innen denne frist, kan Kunden kreve dagmulkt. Dagmulkten skal utgjøre 0,2% av opprinnelig kontraktsvederlag eksklusive merverdiavgift, minimum kr 1000,- per hverdag. Med hverdager menes alle dager unntatt helligdager og offentlige høytidsdager. Dagmulkten slutter å løpe når Varen er mottatt i kontraktsmessig stand på det avtalte leveringsstedet. Samlet dagmulkt skal ikke overstige 15 % av endelig kontraktsvederlag eks. mva.

Kunden kan i tillegg til dagmulkt kreve erstatning for det tap han lider som følge av forsinkelse fra Leverandørens side. Dette gjelder også eventuelle kostnader ved at Varene må skaffes fra annen leverandør som følge av forsinkelse som Leverandøren selv er ansvarlig for.

Kunden har også rett til å heve kjøpet dersom det oppstår forsinkelser som anses å medføre et vesentlig kontraktsbrudd.

7.1.2. Mangler ved Varen

Leverandøren har ansvar for at Tjenesten/Varene ikke har mangler. Dersom mangler forekommer, har Kunden rett til å avvise den eller de mangelfulle delene av Tjenesten/Varene.

Dersom mangler ikke blir utbedret innen avtalt tid, anses Tjenesten/Varen som ikke levert og punkt 7.1.1 gjøres gjeldende.

Ved mangel på Tjenesten/Varer skal Kunden reklamere innen rimelig tid etter at han fikk faktisk kjennskap til mangelen.

Reklamasjonsfristen er 5 år. I den grad Tjenesten/Varene inngår i en leveranse til Byggherren, løper den absolutte reklamasjonsfristen for Kunden fra Byggherrens overtakelse fra Kunden. Det er etter dette samsvarende absolutte reklamasjonsfrister mellom Byggherren og Kunden, som mellom Leverandøren og Kunden. Dersom Tjenesten/Varene ikke inngår i en leveranse til Byggherren løper den absolutte reklamasjonsfristen fra Leverandørens levering til Kunden.

**7.2 Kundens mislighold**

Ved betalingsmislighold har Leverandøren krav på lovens forsinkelsesrenter fra forfall til betaling finner sted.

**8. HMS & Ytre Miljø**

Leverandøren plikter å etterleve alle lover og regler, herunder HMS og Miljø-krav, ved samtlige Leveringer.

Leverandøren er ansvarlig for å holde sitt personell kjent med og oppdatert med hensyn til Kundens bestemmelser og regelverk.

Leverandøren skal sørge for et systematisk arbeid vedrørende sikkerhet, helse og arbeidsmiljø i henhold til Arbeidsmiljøloven og Internkontrollforskriften. Arbeidet skal dokumentere de tiltak, rutiner, arbeidsbeskrivelser m.m. som skal til for å ivareta sikkerhet, helse og arbeidsmiljø.

Ved opphold på Kundens anleggsområde skal det som et minimum benyttes følgende personlig verne- og sikkerhetsutstyr:

• verneklær som er CE-merket i verneklasse 3, refleksklasse 2

• egnet vernefottøy med spikertramp

• hjelm

Andre krav kan forekomme

Leverandøren må for øvrig rette seg etter Kundens HMS-reglement og etterkomme kundens HMSK politikk: <https://risa.no/hms-kvalitet/>

Det gis ikke kompensasjon for kostnader knyttet til HMS og Miljø-krav.

Leverandøren skal under arbeidets gang ta hensyn til omgivelsene, slik at ikke naboer og berørte parter sjeneres unødig av støv, støy, rystelser, utslipp og avfall etc. Eventuelt grunnarbeid skal utføres uten at det fører til negative konsekvenser for naturen i det berørte området. For eksempel bruk av vegetasjon skal tilpasses det omkringliggende landskap.

Leverandøren skal informere Kunden dersom det kommer mer miljø-/helsevennlige produkter på markedet

**8.1 Korona og Covid 19 smittevern beredskap**

Generelt skal leverandøren følge krav og anbefalinger fra myndigheter og FHI ([www.fhi.no](http://www.fhi.no)) ved utførelse av arbeid for kunden, for å ivareta smittevernberedskap og eliminere risiko for korona smitte.

Ved bruk av utenlandsk arbeidskraft skal sikkerhet i forhold til smitteverntiltak og krav til karantene ivaretas spesielt dersom det benyttes arbeidskraft ifra områder som er definert som ekstra risikofylt med tanke på smitteoverføring – såkalt «rødlistede land/områder». Også alle andre grunner som kan medføre en smitterisiko skal leverandøren evaluere og karantene tid skal iverksettes ved mistanke uten oppfordring fra kunde. Ref [www.fhi.no](http://www.fhi.no) og Forskrift om smitteverntiltak mv. ved koronautbruddet (covid-19-forskriften))

Det gis ikke kompensasjon for kostnader knyttet til HMS, Miljø-krav eller Covid 19.

**9. Krav til lønns- og arbeidsvilkår, revisjon mv.**

**9.1 ”Svart arbeidskraft”**

Leverandøren er kjent med at Kunden overhodet ikke tolererer bruk av arbeidskraft i strid med norske skatte- eller avgiftsregler (”svart arbeidskraft”), og garanterer at Leverandørens virksomhet ikke benytter svart arbeidskraft, verken i egen organisasjon eller hos eventuelle underleverandører.

Leverandøren er innforstått med at Kunden vil kunne heve Avtalen med umiddelbar virkning dersom det benyttes svart arbeidskraft.

**9.2 Minstelønnskrav mv, jf. forskrift om informasjons- og påseplikt**

Dersom allmenngjøringsloven med forskrifter kommer til anvendelse gjelder følgende:

Leverandøren plikter å sørge for at ansatte i egen organisasjon og ansatte hos underleverandører ikke har dårligere lønns- og arbeidsvilkår enn det som følger av allmenngjøringsforskriften, jf. forskrift og informasjons- og påseplikt §§ 5 og 6. Lederen av Leverandørens virksomhet er ansvarlig for at denne bestemmelsen blir etterlevd.

Leverandøren skal på oppfordring legge frem dokumentasjon for lønns- og arbeidsvilkårene som blir benyttet. Leverandøren skal også på oppfordring fremlegge dokumentasjon på at han har etterfulgt forskrift om informasjons- og påseplikt i sine kontrakter med underleverandører.

**9.3 Revisjon/kontroll**

Kunden har rett til å gjennomføre revisjoner/kontroller hos Leverandøren knyttet leveranser i henhold til kontrakt.

**9.4 Ansvar**

Leverandøren skal holde Kunden skadesløs for økonomiske konsekvenser Kunden blir påført som følge av Leverandørens mislighold av forpliktelser som følger av ovennevnte bestemmelser.

**9.5 Produkt-/HMS-datablad**

Leverandøren er forpliktet til å levere produkt-/HMS-datablad i henhold til norske forskrifter på alle Varer før leveransen finner sted. Leverandøren plikter å oppdatere Kundens stoffkartotek når produkt-/HMS-datablad blir revidert. Leverandøren skal levere produkt-/HMS-datablad gjennom Kundens stoffkartotek, som er driftet av coBuilder.

**10. Avbestilling/avslutning**

Kunden kan når som helst avbestille/avslutte leveranser i henhold til Avtalen. Avbestilling/avslutning skal skje skriftlig snarest mulig etter at beslutningen er tatt. Leverandøren har krav på betaling for de leveranser som er gjennomført (helt eller delvis) på avbestillingstidspunktet. Leverandøren har ikke krav på erstatning for tap ved ikke å fullføre leveranser i henhold til Avtalen.

**11. Konfidensialitet**

Partene er enige om at Avtalen skal holdes fortrolig. Det innebærer at verken Kunden eller Leverandøren skal gjøre Avtalens innhold kjent for 3. part.

Konfidensialitet gjelder også etter at avtaleforholdet er avsluttet.

**12. Lovvalg og tvister**

Dersom det oppstår tvist om tolkninger eller rettsvirkning skal dette søkes løst ved forhandlinger. Fører forhandlingene ikke frem innen avtalt tid, senest innen 4 uker etter første forhandlingsmøte, skal tvisten avgjøres av de ordinære domstoler. Kundens rettskrets er verneting.

Tvister skal avgjøres etter norsk rett.

**Vedlegg 1**

**Følgende selskaper inkluderes i denne avtale på samme vilkår:**

Rental.one AS

Kjetil Friestad – Innkjøpssjef

Mob 928 07 109

Epost kjetil.friestad@rental.one

Org.nr 916 253 117

Bjørns Hage & Anlegg AS

Arve Runarson Bø – Daglig leder

Mob 938 34 883

Epost arve.bo@bha.no

Org.nr 977 175 704

Jostein Myge AS

Christian B. Dahl – Daglig Leder

Mob 951 03 551

Epost christian.dahl@myge.no

Org.nr 979 505 043

Nærland Parken AS

Trond Bertelsen - Driftsleder

Mob 907 57 882

Epost trondb@risa.no

Org.nr 877 219 232